L'aur e l'aur rapinà – benedicziun u smaladicziun

Da dr. fil. et lic. iur. Johann Ulrich Schlegel

L'aur traglischa tras tut ils millennis da l'istorgia umana. Per milliuns d'umans eran gia ils pli pitschens respargns en aur lur davos agid en situaziuns difficilas, sin la fugia, en misergias e guerras. 
Ma co era quai, sch'els vegnivan traplads, mess a ferm u schizunt mazzads, malgrà u gist pervi da lur aur? Sch'els vegnivan privads da lur davos gramin dad aur? U sch'ins rapinava schizunt l'entir possess dad aur en valurs da milliuns.
La glischur da l'aur bitta sumbrivas. Il mitus daventa ibris, la benedicziun smaladicziun.

Co funcziunescha l'aur sco martganzia?
John Maynard Keynes, il grond econom dal 20avel tschientaner, aveva formulà durant la segunda guerra mundiala che l'aur possedia "anc adina ina gronda valur psicologica" che na vegnia "sminuida tras ils eveniments actuals". "Il giavisch da tegnair en salv aur per eveniments imprevis" vegnia a "sa mantegnair vinavant".
L'uman ha scuvert l'aur probablamain avant radund 10'000 onns. Dapi lura tanscha la valita da quest metal da l'aduraziun divina enfin al med da barat per rauba dal mintgadi. Mintgatant valeva l'aur dapli ch'ils daners, mintgatant ils daners dapli che l'aur, ma cuntrari als daners da palpiri n'ha l'aur mai pers dal tuttafatg sia valita. Il metal mellen porta ina ristga da pretsch, ma mai da bonitad.
L'aur ha en tut ils pajais la medema glischur. Cun l'aur vegn cumprà – e quai sin l'entir mund – cura ch'ins na po cumprar nagut pli cun auters meds. Fugitivs e survivents da catastrofas, cugliuns e sontgs conuschan la valur da lur aur. Igl è ina martganzia ch'ins po prender cun sai dapertut, che vegn respectada dapertut e ch'ins po zuppar dapertut. L'aur pon ins proteger meglier che bler auter da la rapina e da destrucziun tras forzas castilas.

Il mitus
La glischur misteriusa da l'aur e sias qualitads quasi indestruiblas han da tut temp leventà la fantasia dals umans. Adina e dapertut han els attribuì a l'aur ina auta valur. En la mitologia grecca è la dieua Hera circundada dad aur. Afrodita porta ina tschinta dad aur ed Eros sajetta frizzas dad aur. Elio da sia vart viagiond en in char dad aur. Dad aur è plinavant l'anè matrimonial sco segn mistic da l'uniun eterna da dus umans. Per Marcel Foucault, il grond filosof franzos da noss temp, è il "savair davart ils stgazis privlus da l'aur il medem mument il savair davart quest mund."

Ils daners e l'aur
Dal puntg da vista simbolic han ils daners e l'aur blers aspects cuminaivels ed èn tuttina betg il medem. Durant tschertas epocas valeva unicamain l'aur sco vairs daners. L'aur era il criteri per cumparegliar martganzias. Ma sco ina curva da temperatura, ballantscha era la valur da l'aur constantamain e da vegl ennà. Era l'aur è ina martganzia, e quella ha ses pretsch l'emprim tras ses custs da producziun e lura perquai ch'ella è relativamain stgarsa. Cun auters pleds, l'aur ha ses pretsch da martgà, e quel sa mida sco quel d'aliments e vestgadira. Karl Marx ha scuvert il pli radicalmain la mesira per chattar la valur da martganzia cun tschentar la dumonda: "D'ina vart è tut martganzia. Co pon ins lura sa referir ad insatge che n'è betg martganzia per definir la valur da barat da la martganzia?"
Gia en il 16avel tschientaner aveva ins constatà a Firenza che "daners èn aur", ed ins numnava ina unitad pli pitschna che l'unza d'aur "glivra", malgrà che l'unza è uschiglio be ina unitad secundara da la glivra.
Questa irregularitad bizarra ha gì ina ferma influenza sin l'istorgia dals daners e da la valur da l'aur. Ils daners pon perder lur valur, sche lur produciders sa laschan surmanar ad ina multiplicaziun inflaziunara. Fitg enconuschenta è la reducziun da la valur da munaidas dal temp medieval, cura ch'ins ha fatg quellas pli pitschnas e culà metals bunmartgads. Ellas èn daventadas simbols ch'avevan pers lur forza simbolica perquai che nagin na fidava pli ad ellas.
Ord questa perspectiva èn ils daners sco martganzia forsa plitost in fenomen social, in mitus fitg simplifitgà, reducì sin la cardientscha d'ina societad en quests daners, era sche la munaida sclingia en la chascha e las bancnotas scruschan en ils automats da dumbrar.
En mintga cas pudain nus resumar: l'aur n'era betg ils daners da pli baud, ma ils daners han da far insatge cun l'aur. Enfin oz è la martganzia aur ina mesira per la valur ideala da daners. Sumegliant sco sche las mesiras kilo u meter daventassan objects concrets, ha l'aur cuida da definir valurs, capitia tge ch'i veglia. L'aur perdess sia valur sulettamain en in'economia mundiala unida e planisabla enfin al davos detagl. Ma quai è fitg improbabel, era en in avegnir pli lontan. Plinavant n'han ils daners anc strusch ina giada en l'istorgia mundiala gì uschia pauca valur sco oz. Milliuns e milliardas èn nagut auter ch'in pèr cifras scrittas da l'ordinatur sin palpiri tras impegn. Ma era la bancnota è atgnamain ina valur be sin basa da ses num e tras impegn. Ma tgi garantescha la finala quest impegn?
George Bernhard Shaw ha dumandà ina giada: "A tgi fidais vus l'emprim: a vossa regenza u ad ina barra d'aur?" La culissa ch'ins scuvra, sch'ins avra la tenda, po davaira far tema.

Quant aur datti sin il mund?
Mintga kilometer cubic aua da las mars mundialas cuntegna aur per circa 15 milliuns francs. Ma ins na dastga sa laschar trumpar. Per che la explotaziun rendia, stuess il pretsch da l'aur esser tschintg giadas pli auts. En la terra franca suppon'ins anc circa 40'000 tonnas aur che pudess vegnir explotà cun gudogn. Quai n'è gnanca la mesadad da quai che sa chatta en il commerzi. Ins suppona che tut l'aur dal mund gia explotà importa radund 90'000 tonnas. Quai dess ina chasa mesauna plaina u in quader da 17 meters en quadrat. Sch'ins considerescha la creschientscha illimitada da la populaziun, n'è quai betg gist bler. Cun reparter gulivamain l'aur sin ils umans da quest mund survegniss mintgin gist anc 20 grams.

L'aur en conflicts da guerra
Ins po bain dir ch'ina regenza na ristga mai pli svelt da perder sia credibladad ch'en conflicts da guerra. Fitg probablamain datti en talas situaziuns in'inflaziun.
Il mument ch'i na dat nagut pli da cumprar perquai ch'ils daners da palpiri han pers lur forza simbolica, cumenza la magia da l'aur pli fascinanta ed indestruibla che mai. Cun aur pon ins cumprar malgrà misergia u era gist pervi da quella. Cler che questas vardads vegnan savens snegadas. In nausch exempel enconuschent è il pled da Hitler a Minca ils 8 da november 1941, cura ch'el declera: "Nus avain...augmentà la producziun...partind da noss...principis...che la basa da nossa valuta na po betg esser l'aur, mabain la producziun."
Ad in burgais tudestg mediocher pudeva in tal confess parair dal tuttafatg logic. En vardad existiva dentant il privel d'inflaziun en l'industria d'armaments ed uschenumnads "commandos naziunalsocialists per la protecziun da las devisas" eran a la tschertga dad aur en ils pajais conquistads. La Reichsmark n'era betg pli sustegnida da provisiuns d'aur malgrà che sia lavur sa definiva tenor ina relaziun d'aur puramain fictiva: igl era ina valuta principala d'aur senza reservas dad aur numnada – e quai manegiava Hitler – "valuta da lavur".
La Germania importava massas da martganzia na dad ultramar, surtut da l'America dal sid. Senza export extern cun differents pajais ussa inimis na gieva quai betg. Ed ils intermediaturs en quest commerzi eran en emprima lingia la Svizra e la Svezia. Ma ni la Svizra ni la Svezia avevan interess da la Reichsmark daventada incredibla. Per l'aur eran els dentant averts.
Tut il mund saveva ch'ils Tudestgs avevan rapinà ils tresors dad aur da bancas statalas, il davos aur da spargn da blers persequitads e fugitivs en misergia enfin a l'aur da dents da las pli povras unfrendas gidieuas. Tut il mund ha alura dentant era puspè emblidà quest fatg, enfin oz, cura ch'in nivel stgir dal passà para da stgirentar sco ina smaladicziun surtut la Svizra.